Bahan bangunan Gréja Garde iku watu gamping awarna blawu lan watu bata, sing kusus ditrapaké ing unsur-unsur dhékorasi ing témbok menara. Gréjané iki dilabur putih, kejaba gapura mlebu, pojokan panti imam, panti umat lan menara, lan dhasaré menara lan panti imam. Kabèh kuwi digawé saka gamping sing ditatah ngati-ati. Gréjané nduwé patang lawan, telu ing antarané iku prasaja (ing menara, lan siji ing saben sisih panti umat), ing gagrag Romanesque. Gapura lor panti umat bisa waé asliné lawang mlebu panti iman kapisan sing saiki wis ora ana, lan dielih menyang dunungé sing saiki nalika gréja dibangun ulang ing abad kaping 14. Gapura kidul panti imané iku gagragé arsitèktur Gotik. Gapura mlebuné iku ana undhak-undhakané mawa telung pilar ing saben sisih ing pojok. Kapitalé didhékorasi mawa ornamèn tetandhuran sing ana bekasé cèt asli samun-samun.Timpanum sadhuwuré lawang iku dipaèsi mawa recané Kristus sing lagi lenggah mawa astané sing disèlèhaké ing sadhuwuring buku lan sing liyané paring berkah pangèstu. Panti umat ndarbèni enem cendhéla, lan papat antarané iku saka abad tengahan lan ada siji sing prasaja, mawa dhésain lengkungan. Panti imam ndarbèni cendhéla lora gedhé mawa krawang mucuk Gotik. Wujud kaya mangkéné iki uga bisa ditemokaké ing Gréja Väte, Grötlingbo lan Hablingbo.